**МОТИВИ**

Към проект на Правилник за изменение и допълнение на Правилника за организацията и дейността на асоциациите по водоснабдяване и канализация(*Обн. ДВ. бр.66 от 8 Август 2014г., изм. ДВ. бр.106 от 23 Декември 2014г.)*

1. **Причини, които налагат приемането на нормативния акт.**

Правилникът за организацията и дейността на асоциациите по водоснабдяване и канализация е приет през 2014г., обн. ДВ бр.66 от 8 Август 2014г., изм. ДВ. бр.106 от 23 Декември 2014г. С него се детайлизира правната уредба на обществените отношения, свързани със структурата и работата на асоциациите по ВиК като субекти, ангажирани с управлението, планирането и изграждането на ВиК системи и съоръжения – публична държавна и публична общинска собственост, както и избора и контрола върху ВиК оператора в съответната обособена територия.

След анализ на функционирането на асоциациите от 2010 г. до сега, натрупания опит, настъпилите изменения в Закона за водите, приетата през 2018г. Наредба за изискванията и критериите за В и К операторите и за квалификацията на персонала им, предприетите мерки за облекчаване на административната тежест и прилагане на електронния обмен на информация, се дефинира необходимостта от промени в Правилника за организацията и дейността на асоциациите по водоснабдяване и канализация, които да са в съответствие с горепосочените нормативни актове. Проектът на Правилник за изменение и допълнение на Правилника за организацията и дейността на асоциациите по водоснабдяване и канализация (ПИД на ПОДАВиК) е изготвен, за да се създадат условия за функциониране на асоциациите по В и К в условията на извънредни ситуации, като се регламентират процедури за организиране и провеждане на неприсъствени заседания на общото събрание, урежда се възможността за заместване на председателя на асоциацията, в случаите на продължително отсъствие.

С променените в чл. 5, чл. 10 и допълването на нов чл. 12а, се въвеждат изискванията и условията за електронен обмен на документи и използването на електронна поща, с което се оптимизира комуникацията на асоциацията с компетентните органи, В и К операторите, потребителите на В и К услуги, както и между членовете на асоциацията.

С промяната на чл. 14, ал. 1, правилникът се синхронизира с изискванията на Закона за водите относно наличие на кворум на заседанието на общото събрание.

С новия чл. 42а, ал. 1 и 2 се допълват разпоредбите относно контрола от асоциациите върху ВиК операторите за съответствие с изискванията на Наредбата за изискванията и критериите за В и К операторите и за квалификацията на персонала им.

С останалите изменения и допълнения на правилника се регулират по подходящ начин пропуски и проблеми по прилагането му, като въвеждане на изискването за получаване на обосновани решения на общинските съвети по въпроси от дневния ред на заседанията на общото събрание, на общи правила по отношение на ежегодното планиране на инвестиционния процес и процедурите за приемане на инвестиции, на справедливо разпределение на средствата за осигуряване на дейността на асоциациите, предоставяни от държавата, по отношение на формиране и обосноваване на бюджета на асоциациите и планиране на заетостта на служителите и др.

1. **Цели, които се поставят с приемането на нормативния акт.**

С проекта на ПИД на ПОДАВиК се цели:

* Синхронизиране на изискванията на правилника с другите нормативни актове от действащото законодателство;
* Осигуряване на непрекъснато функциониране на асоциациите;
* Облекчаване на администрирането в работата на асоциациите.

1. **Финансови и други средства, необходими за прилагането на нормативния акт.**

За прилагането на предложения проект на правилник не са необходими допълнителни финансови средства.

1. **Очаквани резултати от прилагането на нормативния акт.**

С приемането на проекта на ПИД на ПОДАВиК ще се осигури непрекъснато функциониране на асоциациите, включително по време на извънредни ситуации, постигане на по-висока оперативна ефективност, по-добра организация на дейността на асоциациите, прецизност и точност на взаимоотношенията със съответния ВиК оператор, ясно дефинирани задължения и отговорности на експертите.

1. **Анализ за съответствие с правото на Европейския съюз.**

Промените в правилника не касаят уредба, произтичаща от или свързана с акт на правото на Европейския съюз, поради което не е необходим нарочен анализ в тази връзка.